Bjellneset naturreservat

Bjellneset naturreservat er et tredelt reservat i Eidskog kommune, bestående av 1) selve Bjellneset i Helgesjøen, 2) den største øya i Vesle Helgesjøen, og 3) den største delen sør for eiendommen Ingelsrudøya/Øya Indre, mellom Vesle Helgesjøen, Possevatnet og svenskegrensen. Området er småkupert med koller og søkk. Berggrunnen består av gneis som gir et næringsfattig jordsmonn. På kollene er det bærlyngfuruskog, og i lisider og søkk dominerer blåbærgranskog. Stedvis er det rikere vegetasjon, som lågurtgranskog, rikmyr og sumpskog. Funn av mer krevende arter som blåveis tyder på avrenning fra mer mineralholdig grunn eller rikere løsmasser. Samlet sett er det mer rik vegetasjon enn det som er vanlig i distriktet. Skogen er preget av drift gjennom lang tid, og det er derfor ikke kontinuitet i gamle trær eller død ved. Men det finnes stedvis eldre skog som er i begynnende oppløsningsfase, og mengden død ved er større enn ellers i distriktet. Det er da også påvist fem rødlistede vedboende sopp, herunder tyrivoksskinn og dynekjuke. Det er også påvist både gubbeskjegg og kort trollskjegg. Dyrelivet er vernet mot skade og unødig fortyrrelse. Det samme gjelder all vegetasjon, inkludert døde busker og trær. Men jakt og sanking av bær og sopp er tillatt. Bålbrenning og motorisert ferdsel er forbudt. Det samme gjelder bruk av hest og sykling utenom sti angitt på vernekart. Referanser